Suomen luonnonsuojeluliiton Valkeakosken yhdistys ry. 16.1.2023 Vähäjärventie 115 37720 RITVALA

Valkeakosken kaupunki, maankäyttöpalvelut/kaavoitus

PL 20, 37601 VALKEAKOSKI

RANTOJEN OSAYLEISKAAVAN OSALLISTUMIS- JA ARVIOINTISUUNNITELMA

Suomen luonnonsuojeluliiton Valkeakosken yhdistys ry. esittää rantojen osayleiskaavan osallistumis- ja arviointisuunnitelmasta mielipiteenään seuraavaa.

Yhdistys näkee myönteisenä suunnitelman lähtökohtana olevan tavoitteen, ettei kaava-alueen rakennuspaikkoja lisättäisi nykyisestä. Tavoite on perusteltu jo siksi, että Valkeakosken monet ranta-alueet ovat jo tiheään rakennettu, mutta myös siksi, että nykyinen kaava ei suojaa riittävästi alueen luontoarvoja.

Sen noin 30 vuoden aikana, mitä nykyinen rantojen osayleiskaava on ollut voimassa, ovat tiedot kaava-alueen luontoarvoista, kuten harvinaisten ja uhanalaisten lajien esiintymistä, lisääntyneet oleellisesti. Alueen uhanalaisista lajeista, etenkin kynäjalavan (joka on myös lajina rauhoitettu) kasvupaikoista sekä liito-oravan ja valkoselkätikan lisääntymis- ja levähdyspaikoista, on saatu paljon uutta tietoa mm. Aholan ja Alangon lukuisten liito-oravainventointien sekä Kynäjalava Vanajavedellä (Järventausta 2014) ja Valkeakosken arvokkaat luontokohteet (Järventausta 2018) -julkaisujen myötä. Alueen kynäjalavista on täydentäviä tietoja Tampereen kasvitieteellisen yhdistyksen Talvikki-lehdessä 2/2020. Kertyneet uudet tiedot alueen luontoarvoista tulee luonnollisesti ottaa täysimääräisesti huomioon kaavaa ”päivitettäessä”.

Voimassa olevassa rantakaavassa on uusia rakennuspaikkoja, joista useimmat eivät ole rakentuneet, useilla kynäjalavan kasvupaikoilla (mm. Nuutalanlahti, Annilan Lehtisperä ja Rapolan Niittysaari) sekä liito-oravan ja valkoselkätikan lisääntymis- ja levähdysalueella (Liuttulan Koivusaari, Liuttulanlahden länsiranta, Pappilanlahden itäranta ja Painojärven itäranta). Lisäksi kaavassa on Valkeakosken parhaisiin lintujärviin kuuluvalla Korentijärvellä useita uusia rakennuspaikkoja, joiden rakentaminen häiritsisi järven linnustoa, johon kuuluvat mm. uhanalainen haapana, heinätavi, nokikana ja selkälokki, ja heikentäisi siten järven luontoarvoja merkittävästi. Nykyinen kaava sisältää rakennuspaikkoja myös eräillä Natura 2000 -alueilla ja 1990-luvun alun jälkeen perustetuilla luonnonsuojelualueilla tai aivan niiden rajalla, mikä ei tietenkään ole tarkoituksenmukaista.

Yhdistyksen mielestä rakennuspaikkoja tuleekin vähentää selvästi nykyisestä, jotta kaavan luonnonsuojelulliset tavoitteet toteutuvat.

Erityisesti kynäjalavan, mutta myös muiden mainittujen uhanalaisten lajien osalta voimassa olevan rantakaavan M-kaavamerkintä ei monessa kohteessa (esim. Liuttulanlahden länsiranta, Neitsytsaari, Neroonniemi, Nuutalanlahti, Painojärven itäranta, Silvoniemi ja Suolahden länsiranta) turvaa riittävästi lajin esiintymää. Samoin Saarioisjärven rantasoiden nykyisen M-merkinnän tilalla tulee olla selvästi alueen suojeluarvoa painottava kaavamerkintä.

Edellä esitetyt muutostarpeet ovat huomattavia ja ne sopivat huonosti päivityskäsitteeseen. Jo alueen merkittävien luontoarvojen turvaamisen johdosta rantojen osayleiskaava pitäisikin mielestämme uudistaa perusteellisesti, ei vain päivittää.

Markku Heritty, puheenjohtaja Sanni Laine, sihteeri